Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (EGF/2013/000 TA 2013 – techninė pagalba Komisijos iniciatyva) /* COM/2013/0291 final */





AIŠKINAMASIS MEMORANDUMAS 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo[1] 28 punkte numatyta galimybė mobilizuoti Europos prisitaikymo prie globalizacijos padarinių fondo (toliau – EGF) lėšas, taikant lankstumo mechanizmą, neviršijant viršutinės metinės 500 mln. EUR ribos ir viršijant atitinkamų finansinės programos išlaidų kategorijų ribas. EGF finansinės paramos taisyklės nustatytos 2006 m. gruodžio 20 d. Europos Parlamento ir Tarybos reglamente (EB) Nr. 1927/2006, įsteigiančiame Europos prisitaikymo prie globalizacijos padarinių fondą[2]. PARAIŠKOS SANTRAUKA IR ANALIZĖ Pagrindiniai duomenys EGF nuorodos Nr. EGF/2013/000 Europos Komisija Techninė pagalba Administracinės išlaidos: biudžetas (EUR) 750 000 Administracinės išlaidos, proc. (viršutinė riba: 0,35 %) 0,15 % Vadovaujantis Reglamento (EB) Nr. 1927/2006 8 straipsnio 1 dalimi, kiekvienais metais techninei pagalbai Komisijos iniciatyva gali būti skiriama 0,35 proc. metinės didžiausios EGF sumos. Finansuotina techninė pagalba ir jos numatomų sąnaudų išskaidymas 1. Parama bus panaudota Reglamento (EB) Nr. 1927/2006 8 straipsnio 1 ir 4 dalyse ir 9 straipsnio 2 dalyje nurodytoms išlaidoms padengti, kaip išsamiai nurodyta toliau. 2. Stebėsena. Komisija toliau rinks duomenis apie gautas ir patenkintas paraiškas suteikti paramą, taip pat apie pasiūlytas ir įgyvendintas priemones ir atnaujins EGF statistinių duomenų leidinį („Statistical Portrait of the EGF“) statistiniais laikotarpio iki 2013 m. pabaigos duomenimis. Kadangi pastaraisiais metais buvo atliekamas parengiamasis darbas, tai gali būti atlikta naudojant įprastinius Komisijos administracinius išteklius. 3. Informavimas. Komisijos Užimtumo, socialinių reikalų ir įtraukties svetainėje įkeltas ir pagal Reglamento (EB) Nr. 1927/2006 9 straipsnio 2 dalį tvarkomas EGF tinklalapis[3] bus reguliariai atnaujinamas ir plečiamas, o kiekvienas naujas elementas bus verčiamas į visas ES kalbas. Bus skelbiama informacija apie naująjį EGF reglamentą, taip pat bus parengta, išversta, išspausdinta ir išplatinta metinė EGF ataskaita. Bus didinamas bendras informuotumas apie EGF ir jo matomumas. Su EGF susijusi veikla bus aptariama įvairiuose Komisijos leidiniuose, taip pat garso ir vaizdo siužetuose. Numatytos šios veiklos sąnaudos – 80 000 EUR. 4. Žinių bazės kūrimas. Komisija tęsia pradėtą darbą, kurio tikslas – sukurti elektroninę paraiškos formą ir nustatyti standartizuotas EGF paraiškų teikimo procedūras, kad pagal naująjį reglamentą būtų galima paprasčiau pateikti ir greičiau išnagrinėti paraiškas, taip pat lengviau parengti įvairiems tikslams skirtas ataskaitas. Be to, siekiant palengvinti valstybėms narėms tenkančią administracinę naštą, toliau standartizuojami galutinių ataskaitų šablonai. Komisija patobulins savo duomenų bazę, kurioje pateikiami su EGF intervencijomis susiję faktai ir skaičiai, be kita ko, susiję su darbuotojais, priemonėmis ir rezultatais. Numatytos šios veiklos sąnaudos – 80 000 EUR. 5. Administracinė ir techninė parama. EGF asmenų ryšiams ekspertų grupė, kurią sudaro po vieną narį iš kiekvienos valstybės narės, surengs du susitikimus, kurių numatytos sąnaudos yra 70 000 EUR. 6. Be to, Komisija organizuos valstybių narių tinklų veiklą. Prioritetinis renginys vykdant šią tinklų veiklą – EGF įgyvendinimo specialistų seminaras, kuriame bus pasidalyta patirtimi, įgyta įgyvendinant dabartinį 2007–2013 m. reglamentą, kad būtų pasirengta įgyvendinti naują 2014–2020 m. reglamentą. Numatytos šios veiklos sąnaudos – 120 000 EUR. 7. Vertinimas. Komisija atliks 2007–2013 m. EGF galutinio etapo ex post vertinimą – pagal sutartį dirbantis išorės konsultantas įvertins atliktas EGF intervencijas, daugiausia dėmesio skirdamas EGF poveikiui ir papildomai naudai dabartiniu laikotarpiu. Numatytos šios veiklos sąnaudos – 400 000 EUR. Veiksmai || Numatyti veiksmai || Numatytos vieno veiksmo sąnaudos (EUR) || Iš viso sąnaudų (EUR) Stebėsena || || || 0 Informacinė veikla || Įvairūs || Įvairios || 80 000 Žinių bazės kūrimas || Įvairūs || Įvairios || 80 000 Administracinė ir techninė parama: EGF asmenų ryšiams ekspertų grupės susitikimai || 2 || 35 000 || 70 000 Administracinė ir techninė parama: tinklų veikla, susijusi su EGF priemonių įgyvendinimu || Įvairūs || Įvairios || 120 000 2007–2013 m. ex post vertinimas || 1 || 400 000 || 400 000 Bendros numatytos sąnaudos || || 750 000 Finansavimas 8. Bendras turimas metinis EGF biudžetas yra 500 mln. EUR. Pagal Reglamento (EB) Nr. 1927/2006 8 straipsnio 1 dalį kiekvienais metais techninei pagalbai Komisijos iniciatyva gali būti skiriama 0,35 proc. šios sumos (t. y. 1 750 000 EUR). Šiuo metu dar nepanaudota visa 2013 m. suma; techninei pagalbai kol kas nieko neskirta. 9. Komisijos iniciatyva 2013 m. techninei pagalbai siūloma skirti 750 000 EUR. Mobilizavus šias lėšas, liktų dar 1 000 000 EUR, jei vėliau šiais metais jų prireiktų. 10. Atsižvelgdama į didžiausią galimą EGF paramos sumą pagal Reglamento (EB) Nr. 1927/2006 8 straipsnio 1 dalį, taip pat į asignavimų perskirstymo mastą, Komisija siūlo visai minėtai sumai, skirtinai pagal finansinės programos 1a išlaidų kategoriją, mobilizuoti EGF lėšas. 11. Teikdama šį pasiūlymą mobilizuoti EGF lėšas, Komisija pradeda supaprastintą trišalę procedūrą pagal 2006 m. gegužės 17 d. Tarpinstitucinio susitarimo 28 punktą, kad poreikį panaudoti EGF lėšas ir reikalingą sumą suderintų su abiem biudžeto valdymo institucijomis. Komisija ragina tą biudžeto valdymo instituciją, kuri pirmoji tinkamu politiniu lygmeniu susitars dėl lėšų mobilizavimo pasiūlymo projekto, pranešti kitai biudžeto valdymo institucijai ir Komisijai apie savo ketinimus. Jeigu viena iš dviejų biudžeto valdymo institucijų nepritars, bus rengiamas oficialus trišalis susitikimas. 12. Komisija atskirai pateikia lėšų perkėlimo prašymą, siekdama į 2013 m. biudžetą įtraukti specialiuosius įsipareigojimų asignavimus, kaip nurodyta 2006 m. gegužės 17 d. Tarpinstitucinio susitarimo 28 punkte. Mokėjimų asignavimų šaltinis 13. Asignavimai iš EGF biudžeto eilutės bus naudojami 750 000 EUR sumai, kurios reikia techninei pagalbai suteikti, padengti. Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (EGF/2013/000 TA 2013 – techninė pagalba Komisijos iniciatyva) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo[4], ypač į jo 28 punktą, atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą[5], ypač į jo 8 straipsnio 2 dalį, atsižvelgdami į Komisijos pasiūlymą[6], kadangi: (1) Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką; (2) 2006 m. gegužės 17 d. Tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos; (3) pagal Reglamentą (EB) Nr. 1927/2006 numatyta, kad 0,35 proc. metinės didžiausios sumos gali būti kasmet skiriama techninei pagalbai Komisijos iniciatyva; Todėl Komisija siūlo mobilizuoti 750 000 EUR sumą; (4) todėl EGF lėšos turėtų būti mobilizuotos, kad Komisijos iniciatyva būtų suteikta techninė pagalba, PRIĖMĖ ŠĮ SPRENDIMĄ: 1 straipsnis 2013 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 750 000 EUR įsipareigojimų ir mokėjimų asignavimų sumą. 2 straipsnis Šis sprendimas skelbiamas Europos Sąjungos oficialiajame leidinyje. Priimta Briuselyje Priimta BriuselyjeEuropos Parlamento vardu Tarybos vardu Pirmininkas Pirmininkas [1] OL C 139, 2006 6 14, p. 1. [2] OL L 406, 2006 12 30, p. 1. [3] http://ec.europa.eu/egf. [4] OL C 139, 2006 6 14, p. 1. [5] OL L 406, 2006 12 30, p. 1. [6] OL C […], […], p. […].